ปีหน้ารวย
หลังจากที่ประกาศก้องเอาจริงกับการแก้ปัญหาสลากแพงมานานหลายเดือน แต่ก็ยังไร้วี่แววจะคุมได้ พี่อู้ &#8220;สมชัย สัจจพงษ์&#8221; เลยประกาศลั่นแผนใหม่อีกรอบ
26 พ.ย. 2557

หลังจากที่ประกาศก้องเอาจริงกับการแก้ปัญหาสลากแพงมานานหลายเดือน แต่ก็ยังไร้วี่แววจะคุมได้ พี่อู้ “สมชัย สัจจพงษ์” เลยประกาศลั่นแผนใหม่อีกรอบ
ปีหน้าฟ้าใหม่ 2558 เตรียมเสนอคณะรัฐมนตรี (ครม.) ลุยแก้ พ.ร.บ.สำนักงานสลากฯ พ.ศ. 2517 เปิดทางออกสลากรูปแบบใหม่ๆ เช่น สลากเขียนเลขท้าย 2 ตัว 3 ตัว (หวยบนดิน) หวยออนไลน์ และสลากแบบขูด โดยเชื่อว่าการแข่งขันที่เพิ่มมากขึ้นจะช่วยแก้ปัญหาสลากเกินราคาได้แน่นอน
ดูฤกษ์งามยามดีแล้ว น่าจะเสนอแก้ไขได้ในเดือน ม.ค.-ก.พ. 2558 เพื่อให้คลังพิจารณาก่อนจะเสนอ ครม.ต่อไป
“สำนักงานสลากฯ จำเป็นต้องออกผลิตภัณฑ์ใหม่ เช่น หวยบนดิน แน่นอน ซึ่งจะเสนอให้กระทรวงการคลังเห็นชอบ หากไม่ติดขัดอะไร เมื่อได้ข้อสรุปรูปแบบไหนแล้วก็ต้องเปิดรับฟังความเห็นจากสังคมว่าจะยอมรับแนวทางหรือไม่ ส่วนเรื่องหวยออนไลน์นั้นยังมีปัญหาถูกฟ้องร้องอยู่ศาลปกครอง ถึงแก้กฎหมายสลากแล้วก็ยังทำหวยออนไลน์ไม่ได้ แต่สำนักงานสลากฯ ยืนยันมีความพร้อมในการดำเนินงานทุกแนวทาง” สมชัย กล่าว
การแก้ไข พ.ร.บ.สำนักงานสลากฯ นั้น จะเสนอแก้ไขเรื่องเงินรายได้นำส่งเข้ารัฐที่อาจต้องลดลง เพื่อนำไปจัดสรรดูแลสังคมมากขึ้น
สำหรับรูปแบบหวยบนดิน เบื้องต้นอาจจะใช้รูปแบบเดิม ที่กำหนดให้มี 3 ประเภทของสลาก แบ่งเป็น สลากชนิดราคา 20 บาท สลากชนิดราคา 50 บาท และสลากชนิดราคา 100 บาท ที่พิมพ์ตามจำนวนการสั่งจองของตัวแทนจำหน่ายทั่วประเทศ แต่ละงวดจะมีอัตราที่ไม่เท่ากัน เบื้องต้นอัตราจ่ายรางวัลสำหรับเลขท้าย 2 ตัว และ 3 ตัว กรณีที่ซื้อเลขท้าย 2 ตัว 1 บาท จะได้รับเงินรางวัลราว 55 บาท และหากซื้อเลขท้าย 3 ตัว 1 บาท จะได้รับเงินรางวัลราว 400 บาท